CELEX: 32020R0558
Language: lv
Date: 2020-04-23 00:00:00
Title: Eiropas Parlamenta un Padomes Regula (ES) 2020/558 (2020. gada 23. aprīlis), ar ko Regulas (ES) Nr. 1301/2013 un (ES) Nr. 1303/2013 groza attiecībā uz īpašiem pasākumiem, lai nodrošinātu ārkārtas elastību Eiropas strukturālo un investīciju fondu izmantošanā, reaģējot uz Covid-19 uzliesmojumu

24.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 130/1
               
            
         EIROPAS PARLAMENTA UN PADOMES REGULA (ES) 2020/558
         (2020. gada 23. aprīlis),
         ar ko Regulas (ES) Nr. 1301/2013 un (ES) Nr. 1303/2013 groza attiecībā uz īpašiem pasākumiem, lai nodrošinātu ārkārtas elastību Eiropas strukturālo un investīciju fondu izmantošanā, reaģējot uz Covid-19 uzliesmojumu
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 177. pantu, 178. pantu un 322. panta 1. punkta a) apakšpunktu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Revīzijas palātas atzinumu (1),
         pēc apspriešanās ar Eiropas Ekonomikas un sociālo lietu komiteju,
         pēc apspriešanās ar Reģionu komiteju,
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Covid-19 uzliesmojuma radītās krīzes sekas ir skārušas dalībvalstis līdz šim nepieredzētā veidā. Pašreizējā sabiedrības veselības krīze bremzē izaugsmi dalībvalstīs, kas savukārt saasina nopietno likviditātes nepietiekamību, jo pēkšņi nepieciešamas ievērojami lielākas publiskās investīcijas to veselības aprūpes sistēmās un citās to ekonomikas nozarēs. Tādējādi ir izveidojusies ārkārtas situācija, kas jārisina ar īpašiem pasākumiem.
                  
               
                     (2)
                  
                  
                     Reaģējot uz sabiedrības veselības krīzes ietekmi, Eiropas Parlamenta un Padomes Regulas (ES) Nr. 1301/2013 (3) un (ES) Nr. 1303/2013 (4) jau ir grozītas ar Eiropas Parlamenta un Padomes Regulu (ES) 2020/460 (5), lai pieļautu lielāku elastību Eiropas Reģionālās attīstības fonda (ERAF), Eiropas Sociālā fonda (ESF) un Kohēzijas fonda (kopā “fondi”) un Eiropas Jūrlietu un zivsaimniecības fonda (EJZF) atbalstīto programmu īstenošanā. Lai palīdzētu efektīvi reaģēt uz pašreizējo sabiedrības veselības krīzi, ERAF atbalsta tvērums tika ievērojami paplašināts.
                  
               
                     (3)
                  
                  
                     Tomēr nopietnā nelabvēlīgā ietekme uz Savienības tautsaimniecību un sabiedrību aizvien pieņemas spēkā. Tāpēc, lai dalībvalstis spētu reaģēt uz šo nepieredzēto sabiedrības veselības krīzi, ir nepieciešams tām nodrošināt ārkārtēju papildu elastību, palielinot iespēju mobilizēt visu neizmantoto atbalstu no fondiem.
                  
               
                     (4)
                  
                  
                     Lai mazinātu slogu uz valstu budžetu, kādu rada reaģēšana uz sabiedrības veselības krīzi, izņēmuma kārtā būtu jādod dalībvalstīm iespēja – saskaņā ar budžeta apropriācijām un atkarībā no pieejamā finansējuma – kohēzijas politikas programmu vajadzībām pieprasīt piemērot 100 % līdzfinansējuma likmi 2020.–2021. grāmatvedības gadam. Pamatojoties uz minētās ārkārtējās līdzfinansējuma likmes piemērošanas novērtējumu, Komisija varētu ierosināt šo pasākumu pagarināt.
                  
               
                     (5)
                  
                  
                     Lai dotu dalībvalstīm papildu elastību resursu pārdalīšanā nolūkā nodrošināt situācijai pielāgotu reaģēšanu uz sabiedrības veselības krīzi, būtu jāievieš vai jāuzlabo iespējas veikt mērķim “Investīcijas izaugsmei un nodarbinātībai” paredzētos finanšu pārvietojumus starp ERAF, ESF un Kohēzijas fondu. Turklāt, ņemot vērā sabiedrības veselības krīzes plašo ietekmi, izņēmuma kārtā būtu jāpalielina dalībvalstu iespējas pārvietot līdzekļus starp reģionu kategorijām, vienlaikus respektējot Līgumā noteiktos kohēzijas politikas mērķus. Šādi pārvietojumi nedrīkstētu ietekmēt resursus, kas atvēlēti mērķim “Eiropas teritoriālā sadarbība”, papildu piešķīrumus tālākajiem reģioniem, kā arī atbalstu Jaunatnes nodarbinātības iniciatīvai (JNI) vai Eiropas atbalsta fondu vistrūcīgākajām personām.
                  
               
                     (6)
                  
                  
                     Lai dalībvalstis varētu ātri izmantot pieejamos resursus reaģēšanai uz Covid-19 uzliesmojumu un ņemot vērā to, ka 2014.–2020. gada plānošanas perioda īstenošana tuvojas beigām un tāpēc resursu pārdalīšana var attiekties tikai uz 2020. gada plānošanai pieejamajiem resursiem, ir pamatoti izņēmuma kārtā atlikušajā plānošanas periodā atbrīvot dalībvalstis no vajadzības izpildīt tematiskās koncentrācijas prasības.
                  
               
                     (7)
                  
                  
                     Lai dalībvalstis varētu koncentrēties uz nepieciešamajiem reaģēšanas pasākumiem uz Covid-19 uzliesmojumu un lai samazinātu administratīvo slogu, būtu jāvienkāršo dažas procedurālās prasības, kas saistītas ar programmu īstenošanu un revīzijām. Jo īpaši būtu jānosaka, ka partnerības nolīgumi atlikušajā plānošanas periodā vairs nebūtu jāgroza, lai atspoguļotu darbības programmās jau izdarītās izmaiņas vai ieviestu citas izmaiņas. Termiņi gada īstenošanas ziņojumu iesniegšanai par 2019. gadu un uz minētajiem gada īstenošanas ziņojumiem balstītā Komisijas kopsavilkuma ziņojuma iesniegšanai būtu jāatliek uz vēlāku laiku. Attiecībā uz fondiem un EJZF būtu skaidri jāparedz arī paplašināta revīzijas iestāžu iespēja attiecībā uz 2019.–2020. grāmatvedības gadu izmantot nestatistiskās atlases metodi.
                  
               
                     (8)
                  
                  
                     Ir atbilstoši noteikt, ka izņēmuma kārtā būtu jāatļauj par attiecināmiem uzskatīt izdevumus par pabeigtām vai pilnībā īstenotām darbībām, kas stiprina spējas reaģēt uz krīzi Covid-19 uzliesmojuma kontekstā. Vajadzētu būt iespējamam šādas darbības atlasīt pat pirms Komisija ir apstiprinājusi vajadzīgos programmas grozījumus. Būtu jāparedz īpaša kārtība, kā saistību atcelšanas kontekstā norādīt Covid-19 uzliesmojumu kā iemeslu force majeure.
                  
               
                     (9)
                  
                  
                     Lai mazinātu administratīvo slogu un kavējumus īstenošanā gadījumos, kad ir vajadzīgas izmaiņas finanšu instrumentos, lai efektīvi reaģētu uz sabiedrības veselības krīzi, atlikušajā plānošanas periodā vairs nebūtu jāprasa pārskatīt un atjaunināt ex ante novērtējumu un iesniegt atjauninātus uzņēmējdarbības plānus vai līdzvērtīgus dokumentus, kas ir daļa no apliecinošajiem dokumentiem, kuri pierāda, ka piešķirtais atbalsts ticis izmantots tā paredzētajam mērķim. Būtu jāpaplašina Eiropas Lauksaimniecības fonda lauku attīstībai (ELFLA) iespējas ar finanšu instrumentiem atbalstīt apgrozāmo kapitālu.
                  
               
                     (10)
                  
                  
                     Lai nodrošinātu, ka dalībvalstis var pilnībā izmantot fondu un EJZF atbalstu, būtu jāparedz papildu elastība galīgā atlikuma maksājuma aprēķināšanā plānošanas perioda beigās.
                  
               
                     (11)
                  
                  
                     Lai atvieglotu pārvietojumus, kas atļauti saskaņā ar šo regulu, attiecībā uz pārvietojumiem, kas ierosināti saskaņā ar šo regulu, nebūtu jāpiemēro Eiropas Parlamenta un Padomes Regulas (ES, Euratom) 2018/1046 (6) 30. panta 1. punkta f) apakšpunktā paredzētais nosacījums par apropriāciju izmantošanu tam pašam mērķim.
                  
               
                     (12)
                  
                  
                     Lai nodrošinātu saskanību starp pieeju, kas valsts atbalsta pasākumu pagaidu regulējumā īstenota, lai atbalstītu ekonomiku pašreizējā Covid-19 uzliesmojuma laikā, un de minimis atbalstu, no vienas puses, un nosacījumiem par ERAF atbalsta sniegšanu grūtībās nonākušiem uzņēmumiem, no otras puses, Regula (ES) Nr. 1301/2013 būtu jāgroza, lai minētajos īpašajos apstākļos atļautu piešķirt atbalstu šādiem uzņēmumiem.
                  
               
                     (13)
                  
                  
                     Ņemot vērā to, ka šīs regulas mērķus, proti, reaģēt uz sabiedrības veselības krīzes ietekmi, ieviešot elastības pasākumus Eiropas strukturālo un investīciju fondu (ESI fondi) atbalsta sniegšanā, nevar pietiekami labi sasniegt atsevišķās dalībvalstīs, bet ierosinātās darbības mēroga un iedarbības dēļ minētos mērķus var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību (LES) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai.
                  
               
                     (14)
                  
                  
                     Ņemot vērā ar Covid-19 uzliesmojumu saistītās situācijas steidzamību, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī.
                  
               
                     (15)
                  
                  
                     Ņemot vērā Covid-19 uzliesmojumu un to, ka steidzami jārisina ar to saistītā sabiedrības veselības krīze, kā arī tās sociālās un ekonomiskās sekas, tika uzskatīts, ka ir atbilstoši paredzēt izņēmumu attiecībā uz astoņu nedēļu laikposmu, kas noteikts Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokola Nr. 1 par valstu parlamentu lomu Eiropas Savienībā 4. pantā.
                  
               
                     (16)
                  
                  
                     Tāpēc Regulas (ES) Nr. 1301/2013 un (ES) Nr. 1303/2013 būtu attiecīgi jāgroza,
                  
               IR PIEŅĒMUŠI ŠO REGULU.
         
            1. pants
            Grozījums Regulā (ES) Nr. 1301/2013
            Regulas (ES) Nr. 1301/2013 3. panta 3. punkta d) apakšpunktu aizstāj ar šādu:
            
                        “d)
                     
                     
                        Savienības valsts atbalsta noteikumos definētos grūtībās nonākušos uzņēmumus; uzņēmumus, kas saņem atbalstu, kurš atbilst valsts atbalsta pagaidu regulējumam (*1) vai Komisijas Regulām (ES) Nr. 1407/2013 (*2), (ES) Nr. 1408/2013 (*3) un (ES) Nr. 717/2014 (*4), neuzskata par grūtībās nonākušiem uzņēmumiem šā punkta piemērošanas vajadzībām;
                     
                  
         
            2. pants
            Grozījumi Regulā (ES) Nr. 1303/2013
            Regulu (ES) Nr. 1303/2013 groza šādi:
            
                        1)
                     
                     
                        otrās daļas II sadaļai pievieno šādu nodaļu:
                        “V NODAĻA
                        
                        
                           
                              Ārkārtas pasākumi ESI fondu izmantošanai, reaģējot uz Covid-19 uzliesmojumu
                           
                        
                        
                           25.a pants
                           Ārkārtas pasākumi ESI fondu izmantošanai, reaģējot uz Covid-19 uzliesmojumu
                           
                              1.   Atkāpjoties no 60. panta 1. punkta un 120. panta 3. punkta pirmās un ceturtās daļas, izdevumiem, kas maksājuma pieteikumos deklarēti grāmatvedības gadā, kurš sākas 2020. gada 1. jūlijā un beidzas 2021. gada 30. jūnijā, vienam vai vairākiem prioritārajiem virzieniem programmā, ko atbalsta ERAF, ESF vai Kohēzijas fonds, pēc dalībvalsts pieprasījuma var piemērot 100 % līdzfinansējuma likmi.
                              Pieprasījumus mainīt līdzfinansējuma likmi iesniedz saskaņā ar 30. pantā izklāstīto programmu grozīšanas procedūru, un tiem pievieno pārskatīto programmu vai programmas. 100 % līdzfinansējuma likmi piemēro tikai tad, ja Komisija ir apstiprinājusi attiecīgo darbības programmas grozījumu pirms pēdējā starpposma maksājuma pieteikuma iesniegšanas saskaņā ar 135. panta 2. punktu.
                              Pirms dalībvalstis iesniedz pirmo maksājuma pieteikumu par grāmatvedības gadu, kas sākas 2021. gada 1. jūlijā, tās paziņo 96. panta 2. punkta d) apakšpunkta ii) punktā minēto tabulu, kurā apstiprināta līdzfinansējuma likme, kas prioritātēm, uz kurām attiecas pagaidu palielinājums līdz 100 %, bija piemērojama grāmatvedības gadā, kurš beidzas 2020. gada 30. jūnijā.
                           
                           
                              2.   Reaģējot uz Covid-19 uzliesmojumu, resursus, kas 2020. gadā pieejami mērķa “Investīcijas izaugsmei un nodarbinātībai” plānošanai, pēc dalībvalstu pieprasījuma drīkst pārvietot starp ERAF, ESF un Kohēzijas fondu neatkarīgi no 92. panta 1. punkta a)–d) apakšpunktā minētajām procentuālajām daļām.
                              Attiecībā uz minētajiem pārvietojumiem nepiemēro 92. panta 4. punktā noteiktās prasības.
                              Pārvietojumi neskar resursus, kas atvēlēti JNI saskaņā ar 92. panta 5. punktu vai atbalstam vistrūcīgākajiem iedzīvotājiem atbilstīgi mērķim “Investīcijas izaugsmei un nodarbinātībai” saskaņā ar 92. panta 7. punktu.
                              Resursus, kas saskaņā ar šo punktu pārvietoti starp ERAF, ESF un Kohēzijas fondu, īsteno saskaņā ar tā fonda noteikumiem, uz kuru resursi pārvietoti.
                           
                           
                              3.   Atkāpjoties no 93. panta 1. punkta un papildus 93. panta 2. punktā paredzētajai iespējai, 2020. gada plānošanai pieejamos resursus pēc dalībvalstu pieprasījuma drīkst pārvietot starp reģionu kategorijām, lai reaģētu uz Covid-19 uzliesmojumu.
                           
                           
                              4.   Pieprasījumus veikt pārvietojumus saskaņā ar šā panta 2. un 3. punktu iesniedz saskaņā ar 30. pantā izklāstīto programmu grozīšanas procedūru, pienācīgi pamato, un tiem pievieno pārskatīto programmu vai programmas, norādot pārvietotās summas sadalījumā pa fondiem un, attiecīgā gadījumā, pa reģionu kategorijām.
                           
                           
                              5.   Atkāpjoties no šīs regulas 18. panta un konkrētu fondu regulām, finanšu piešķīrumiem, kas norādīti 2020. gada 24. aprīlī vai pēc tam iesniegtos programmas grozījumu pieprasījumos vai atbilstīgi šīs regulas 30. panta 5. punktam paziņotos pārvietojumos, šajā regulā vai konkrētu fondu regulās noteiktās tematiskās koncentrācijas prasības nepiemēro.
                           
                           
                              6.   Atkāpjoties no 16. panta, no 2020. gada 24. aprīļa partnerības nolīgumus negroza un programmas grozījumi neizraisa partnerības nolīgumu grozīšanu.
                              Atkāpjoties no 26. panta 1. punkta, 27. panta 1. punkta, 30. panta 1. punkta un 30. panta 2. punkta, no 2020. gada 24. aprīļa programmu un to īstenošanas saskanību ar partnerības nolīgumu nepārbauda.
                           
                           
                              7.   Attiecībā uz 65. panta 10. punkta otrajā daļā minētajām darbībām, kas stiprina spējas reaģēt uz krīzi Covid-19 uzliesmojuma kontekstā, 65. panta 6. punktu nepiemēro.
                              Atkāpjoties no 125. panta 3. punkta b) apakšpunkta, šādas darbības ERAF vai ESF atbalstam drīkst būt atlasītas pirms grozītās programmas apstiprināšanas.
                           
                           
                              8.   Piemērojot 87. panta 1. punkta b) apakšpunktu, ja kā force majeure ir norādīts Covid-19 uzliesmojums, attiecībā uz darbībām, kuru kopējās attiecināmās izmaksas ir mazākas par 1 000 000 EUR, informāciju par summām, par kurām nav bijis iespējams iesniegt maksājuma pieteikumu, sniedz pa prioritātēm apkopojuma līmenī.
                           
                           
                              9.   Atkāpjoties no termiņiem, kas noteikti konkrētu fondu regulās, 50. panta 1. punktā minēto gada ziņojumu par programmas īstenošanu 2019. gadā par visiem ESI fondiem iesniedz līdz 2020. gada 30. septembrim. Attiecīgi drīkst atlikt tā kopsavilkuma ziņojuma nosūtīšanu, kas Komisijai jāsagatavo 2020. gadā saskaņā ar 53. panta 1. punktu.
                           
                           
                              10.   Atkāpjoties no 37. panta 2. punkta g) apakšpunkta, gadījumos, kad izmaiņas finanšu instrumentos jāievieš, lai efektīvi reaģētu uz Covid-19 uzliesmojumu, ex ante novērtējumu pārskatīšana vai atjaunināšana netiek prasīta.
                           
                           
                              11.   Ja finanšu instrumenti sniedz atbalstu MVU apgrozāmā kapitāla veidā saskaņā ar šīs regulas 37. panta 4. punkta otro daļu, jauni vai atjaunināti uzņēmējdarbības plāni vai līdzvērtīgi dokumenti un pierādījumi, kas ļauj pārbaudīt, vai ar finanšu instrumentu starpniecību piešķirtais atbalsts ir izmantots tā paredzētajam mērķim, kā daļa no apliecinošajiem dokumentiem netiek prasīti.
                              Atkāpjoties no Regulas (ES) Nr. 1305/2013, šādu atbalstu drīkst sniegt arī no ELFLA saskaņā ar pasākumiem, kas minēti Regulā (ES) Nr. 1305/2013 un ir finanšu instrumentu īstenošanai atbilstoši. Šādi attiecināmie izdevumi nepārsniedz 200 000 EUR.
                           
                           
                              12.   Piemērojot 127. panta 1. punkta otro daļu, Covid-19 uzliesmojums ir uzskatāms par pienācīgi pamatotu gadījumu, kad revīzijas iestādes, pamatojoties uz savu profesionālo lēmumu, attiecībā uz grāmatvedības gadu, kas sākas 2019. gada 1. jūlijā un beidzas 2020. gada 30. jūnijā, drīkst izmantot nestatistisku paraugu ņemšanas metodi.
                           
                           
                              13.   Piemērojot Eiropas Parlamenta un Padomes Regulas (ES, Euratom) 2018/1046 (*5) 30. panta 1. punkta f) apakšpunktu, nosacījumu, ka apropriācijām jābūt paredzētām tam pašam mērķim, nepiemēro pārvietojumiem, ko veic saskaņā ar šā panta 2. un 3. punktu.
                           
                        
                        
                           (*5)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).”;"
                        
                     
                  
                        2)
                     
                     
                        regulas 130. pantam pievieno šādu punktu:
                        
                           “3.   Atkāpjoties no 2. punkta, katrai prioritātei atvēlētais fondu vai EJZF ieguldījums, ko ar slēguma bilances maksājumiem piešķir pēdējā grāmatvedības gadā, pa fondiem un reģionu kategorijām nedrīkst vairāk kā par 10 % pārsniegt fondu vai EJZF ieguldījumu, kas katrai prioritātei noteikts Komisijas pieņemtajā darbības programmas apstiprināšanas lēmumā, pa fondiem un reģionu kategorijām.
                           Fondu vai EJZF ieguldījums, ko ar slēguma bilances maksājumiem piešķir pēdējā grāmatvedības gadā, nepārsniedz deklarētos attiecināmos publiskos izdevumus vai katra fonda un reģionu kategorijas ieguldījumu katrā darbības programmā, kā noteikts Komisijas pieņemtajā darbības programmas apstiprināšanas lēmumā, atkarībā no tā, kurš ir zemāks.”
                        
                     
                  
         
            3. pants
            Stāšanās spēkā
            Šī regula stājas spēkā dienā, kad to publicē Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 23. aprīlī
            
               
                  Eiropas Parlamenta vārdā –
               
               
                  priekšsēdētājs
               
               D.M. SASSOLI
            
            
               
                  Padomes vārdā –
               
               
                  priekšsēdētājs
               
               G. GRLIĆ RADMAN
            
         
         
            (1)  2020. gada 14. aprīļa atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2020. gada 17. aprīļa nostāja (Oficiālajā Vēstnesī vēl nav publicēta) un Padomes 2020. gada 22. aprīļa lēmums.
         
            (3)  Eiropas Parlamenta un Padomes Regula (ES) Nr. 1301/2013 (2013. gada 17. decembris) par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (OV L 347, 20.12.2013., 289. lpp.).
         
            (4)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).
         
            (5)  Eiropas Parlamenta un Padomes Regula (ES) 2020/460 (2020. gada 30. marts), ar kuru groza Regulas (ES) Nr. 1301/2013, (ES) Nr. 1303/2013 un (ES) Nr. 508/2014 attiecībā uz īpašiem pasākumiem, kas nepieciešami, lai piesaistītu investīcijas dalībvalstu veselības aprūpes sistēmās un citos to ekonomikas sektoros, reaģējot uz Covid-19 uzliesmojumu (Investīciju iniciatīva reaģēšanai uz koronavīrusu) (OV L 99, 31.3.2020., 5. lpp.).
         
            (6)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).